20060130

Decizia Consiliului

din 30 ianuarie 2006

privind încheierea unui Acord sub forma unui schimb de scrisori între Comunitatea Europeană și Australia în conformitate cu articolul XXIV alineatul (6) și cu articolul XXVIII din Acordul General pentru Tarife și Comerț (GATT) din 1994 privind modificarea concesiilor din listele de angajamente ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace în cadrul procesului de aderare a acestora la Uniunea Europeană

(2006/106/CE)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) primul paragraf prima teză,

având în vedere propunerea Comisiei,

întrucât:

(1) La 22 martie 2004, Consiliul a autorizat Comisia să inițieze negocieri cu anumite alte state membre ale OMC în conformitate cu articolul XXIV alineatul (6) din Acordul General pentru Tarife și Comerț (GATT) din 1994, în cadrul procesului de aderare la Uniunea Europeană a Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace.

(2) Comisia a purtat negocieri în consultare cu comitetul înființat în temeiul articolului 133 din tratat și având în vedere directivele de negociere adoptate de Consiliu.

(3) Comisia a finalizat negocierile privind încheierea unui acord sub forma unui schimb de scrisori între Comunitatea Europeană și Australia în conformitate cu articolul XXIV alineatul (6) și cu articolul XXVIII din GATT 1994. Prin urmare, este necesară aprobarea acordului menționat.

(4) Este necesar să se adopte măsurile necesare pentru aplicarea prezentei decizii în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei [1],

DECIDE:

Articolul 1

Se aprobă, în numele Comunității, Acordul sub forma unui schimb de scrisori între Comunitatea Europeană și Australia în conformitate cu articolul XXIV alineatul (6) și cu articolul XXVIII din Acordul General pentru Tarife și Comerț (GATT) din 1994 privind modificarea concesiilor din listele de angajamentele ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace în cadrul procesului de aderare al acestora la Uniunea Europeană, în ceea ce privește retragerea unor concesii specifice în legătură cu retragerea listelor de angajamente ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace.

La prezenta decizie se atașează textul acordului sub forma unui schimb de scrisori.

Articolul 2

Comisia adoptă dispozițiile necesare pentru aplicarea acordului sub forma unui schimb de scrisori în conformitate cu procedura definită la articolul 3 din prezenta decizie.

Articolul 3

(1) Comisia este asistată de Comitetul de gestionare a cerealelor înființat prin articolul 25 din Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor [2] sau de comitetul competent înființat prin articolul corespunzător din regulamentul privind organizarea comună a pieței pentru produsul respectiv.

(2) În cazul în care se face trimitere la prezentul alineat, se aplică articolele 4 și 7 din Decizia 1999/468/CE.

Perioada menționată la articolul 4 alineatul (3) din Decizia 1999/468/CE este stabilită la o lună.

(3) Comitetul își stabilește regulamentul de procedură.

Articolul 4

Președintele Consiliului este autorizat să numească persoana (persoanele) împuternicită (împuternicite) să semneze acordul prin care Comunitatea Europeană își asumă obligații [3].

Adoptată la Bruxelles, 30 ianuarie 2006.

Pentru Consiliu

Președintele

U. Plassnik

[1] JO L 184, 17.7.1999, p. 23.

[2] JO L 270, 21.10.2003, p. 78. Regulament, astfel cum a fost modificat ultima dată prin Regulamentul (CE) nr. 1154/2005 al Comisiei (JO L 187, 19.7.2005, p. 11).

[3] Data intrării în vigoare a acordului se va publica în Jurnalul Oficial al Uniunii Europene.

--------------------------------------------------